**ΒΙΑ 2**

1. **ΝΕΑΝΙΚΗ ΕΓΚΛΗΜΑΤΙΚΟΤΗΤΑ**
2. **Η ΦΤΩΧΕΙΑ ΚΑΙ Η ΠΕΙΝΑ ΩΣ ΜΟΡΦΕΣ ΒΙΑΣ**

**Κείμενο 1**

**Νεανική εγκληματικότητα**

της [Ρούλα Βαρτελάτου](http://psychografimata.com/viografiko-roula-vaterlatou/),

Κοινωνιολόγου-Εγκληματολόγου

Η Διεθνής Σύμβαση για τα Δικαιώματα του παιδιού, ορίζει ως παιδιά «όλα τα ανθρώπινα όντα με ηλικία μικρότερη των δεκαοκτώ ετών, εφόσον αυτά είναι ανήλικα κατά το εθνικό δίκαιο». Σύμφωνα με το Ελληνικό Ποινικό Κώδικα «ανήλικοι» νοούνται όσοι κατά την τέλεση της πράξης, έχουν ηλικία μεταξύ του 8ου και 18ου έτους συμπληρωμένων. Μετά την αναμόρφωση του θεσμικού πλαισίου του Δικαίου Ανηλίκων, η οποία στηρίχτηκε μεταξύ άλλων στη **Σύμβαση για τα Δικαιώματα του παιδιού** καταργήθηκε η διάκριση ανάμεσα σε «παιδιά» και «εφήβους» που υπήρχε στο θεσμικό πλαίσιο απονομής δικαιοσύνης στους ανήλικους δράστες εγκληματικών πράξεων. Η κατάργηση αυτή κρίθηκε αναγκαία εφόσον η ωρίμανση είναι μια εξατομικευμένη διαδικασία και επομένως η εφηβεία δεν αρχίζει για όλους ανεξαιρέτως από μια συγκεκριμένη ηλικία.

**Ως παραβατικές χαρακτηρίζονται όλες εκείνες οι συμπεριφορές** που παραβαίνουν έναν κανόνα συμπεριφοράς που είναι βασικός για μια ορισμένη κοινωνική ομάδα και προκαλούν αντιδράσεις αποδοκιμασίας. Στην παραβατικότητα ανηλίκων συμπεριλαμβάνονται **όλες οι μη κοινωνικά αποδεκτές συμπεριφορές** αποδοκιμασίας κοινωνικά ή και ποινικά, που κυμαίνονται από απλές αντικοινωνικές συμπεριφορές μέχρι και ποινικά επιλήψιμες συμπεριφορές. Σε αυτές μπορούν να συμπεριληφθούν η επιθετική συμπεριφορά, μια σειρά από ευκαιριακά-περιστασιακά εγκλήματα, όπως κλοπές, διαρρήξεις, φθορές ξένης ιδιοκτησίας, βανδαλισμοί, χρήση ουσιών και κατάχρηση αλκοόλ και παραβάσεις ΚΟΚ, αλλά και σοβαρότερα εγκλήματα, όπως επίθεση, σεξουαλική επίθεση, αδικήματα που εμπίπτουν στους ειδικούς νόμους περι ναρκωτικών και λιγότερα συχνά εγκλήματα κατά της ζωής και της ανθρωποκτονίας.

Είναι ενδιαφέρον ότι η εγκληματικότητα των ανηλίκων στις ευρωπαϊκές χώρες (και την Ελλάδα) παρουσιάζει **νέες μορφές που δεν έχουν συναντηθεί στο παρελθόν.** Αυξάνονται, η απειθαρχία, η επιθετική συμπεριφορά, η σχολική και εξωσχολική βία.

Επίσης, αυξάνονται τα **συμμοριακά φαινόμενα** και η ανάπτυξη μιας «κουλτούρας του δρόμου» που αντιτίθεται στην «κουλτούρα της πειθαρχίας των θεσμών».

Στις μεγάλες πόλεις εμφανίζονται **στέκια νέων με αυξανόμενα στοιχεία παραβατικότητας** που φοβίζουν τους περαστικούς και τους περιοίκους. Η εκτεταμένη χρήση ναρκωτικών και αλκοόλ – που αγγίζει και ηλικίες παιδιών του Δημοτικού – εντείνει την κατάσταση. Οι μορφές αυτές παίρνουν ένα συστηματικό και μόνιμο χαρακτήρα χάνοντας το συνηθισμένο παλαιότερα συγκυριακό και ευκαιριακό τους χαρακτήρα της «νεανικής ανεμελιάς».

**Παράγοντες που σχετίζονται με το φαινόμενο**

Το φαινόμενο της παραβατικότητας ανηλίκων είναι πολυσύνθετο και πολυδιάστατο και η αντιμετώπιση του, απαιτεί δράση σε διάφορα επίπεδα, επίπεδο οικογένειας, εκπαίδευσης (σχολείο), ευρύτερου κοινωνικού περιβάλλοντος, μέσων μαζικής ενημέρωσης, τεχνολογίας, ποινικής δικαιοσύνης, ψυχαγωγίας κ.ά. **Μια σειρά παραγόντων που συμβάλλουν στο γενικό πλαίσιο της παραβατικής συμπεριφοράς των νέων**, της θυματοποίησης τους και της τροφοδότησης της βίας εκ μέρους τους, που διαμορφώνει αλλά και καθορίζει την συμπεριφορά των νέων έχουν να κάνουν ενδεικτικά με:

**Στο πλαίσιο της οικογένειας** οι νέοι -δράστες και ταυτόχρονα θύματα- υπόκεινται ταυτόχρονα πολλαπλές και σε πολλά επίπεδα κακοποιήσεις τόσο από την οικογένεια, όσο και από το κοινωνικό περιβάλλον άμεσο ή ευρύτερο.

Όσον αφορά τη βία που εκδηλώνεται στο πλαίσιο των άμεσων δια-προσωπικών σχέσεων χαρακτηριστικό παράδειγμα αποτελεί **η εκδήλωση της βίας στο χώρο του σχολείου** είτε ως ομαδικό φαινόμενο είτε ως ατομικό. Εδώ παρατηρούνται συμπεριφορές, που θυματοποιούν μερίδα μαθητών, ενώ παράλληλα οι ίδιοι οι δράστες φαίνεται να αποτελούν το προϊόν μιας θυματοποίησης που έχει προηγηθεί (κυρίως στην οικογένεια).

**Ο τρόπος αντιμετώπισης των νέων από τους μεγαλύτερους** είναι ένα στοιχείο που επηρεάζει τη συμπεριφορά τους. **Ο νέος αποζητά την αποδοχή, την αναγνώριση** και την υποστήριξη από τον μεγαλύτερο και θα αναζητήσει τρόπους για να το πετύχει αυτό. Οι νέοι που έχουν κοινωνικοποιηθεί με σωστά πρότυπα και αξίες είναι πολύ πιθανόν να επιτύχουν αυτή την αναγνώριση με σύννομα μέσα. Ο νέος όμως που δεν έχει αυτή την κοινωνικοποίηση, αλλά έζησε σε δύσκολο κοινωνικό (οικογενειακό σχολικό) περιβάλλον, θα αναζητήσει άλλους τρόπους για να επιτύχει την αναγνώριση, πολύ πιθανό με παράνομα μέσα. Άλλωστε η νεανική ηλικία είναι ασθενέστερη από τις άλλες αφού διαθέτει μικρότερη δύναμη αντίστασης και περισσότερο αναπτυγμένη τάση μίμησης.

**Τα Μέσα Μαζικής Ενημέρωσης** συμμετέχουν στη δημιουργία των ανομικών συναισθημάτων των νέων που δημιουργούνται από τη δυσαναλογία μεταξύ της εικόνας ενός «εξωπραγματικού» κόσμου που παρουσιάζουν και της αδυναμίας εξεύρεσης των μέσων για την απόκτηση τους. Επίσης **η μίμηση και η ταύτιση με τους ήρωες των τηλεοπτικών προγραμμάτων,** που ζουν μέσα στη χλιδή και που ελάχιστοι εργάζονται σε κανονική εργασία, ο εθισμός στη βία, αλλά και η δραματοποίηση των παραβάσεων των ανηλίκων από τον τύπο, με φυσικό επακόλουθο την αύξηση του εγκλήματος στο γενικό πληθυσμό, είναι μερικά από τα αρνητικά στοιχεία των μέσων, τα οποία έχουν σημαντικό αντίκτυπο στους ανήλικους.

Στις μέρες μας παρατηρείται  ένα **μεγάλο χάσμα γενεών** αφού οι νέοι εμφανίζουν νέους τρόπους συμπεριφοράς οι οποίοι τις περισσότερες φορές δεν είναι αποδεκτοί από τους ενήλικες. Οι ενήλικοι στιγματίζουν αυτές τις συμπεριφορές ως αντικοινωνικές με αποτέλεσμα να δημιουργείται μια μεγαλύτερη απόσταση μεταξύ των δύο ηλικιακών ομάδων. Ο νέος εμφανίζεται ως επαναστάτης, αφού αμφισβητεί κάθε αυθεντία και κατακρίνει τη γενεά των γονιών του. Στην εφηβεία θα αρνηθεί τους γονείς του, τα ιδανικά και τις αρχές του και θα αναζητήσει άλλα πρόσωπα για να ταυτιστεί μαζί τους. Εάν ο έφηβος τη στιγμή που αναζητεί αυτά τα πρόσωπα, δεν έχει λάβει επαρκείς κανόνες και αρχές από την οικογένεια του και δεν υπάρχει καλή επικοινωνία μεταξύ των μελών της, είναι πολύ εύκολο να μυηθεί σε παραβατικές συμπεριφορές.

Ένα σημαντικό ρόλο για την ανάπτυξη και διάδοση προβληματικών καταστάσεων που εμπλέκουν νέους διαδραματίζει **το ευρύτερο κοινωνικό περιβάλλον** και ειδικότερα η **«βιομηχανία ελεύθερου χρόνου »** που έχει αναπτυχθεί στις προηγμένες κοινωνίες. Η κατάσταση αυτή, έχει ως αποτέλεσμα την εμπορευματοποίηση του ελεύθερου χρόνου των νέων και τη μετατροπή του σε ανταλλάξιμη σε χρήμα «υπηρεσία».

**Η προσωπικότητα και η συμπεριφορά κάθε ατόμου διαμορφώνεται στην παιδική ηλικία.** Οι νέοι σήμερα έρχονται σε επαφή με φορείς που έχουν διαφοροποιηθεί από την παραδοσιακή τους μορφή. Ο θεσμός της οικογένειας διέπεται κρίση , το σχολείο έχει διαφοροποιηθεί σε μεγάλο βαθμό και οι δάσκαλοι αδυνατούν να αντιμετωπίσουν.

Πηγή: <http://psychografimata.com/3422/h-neaniki-egklimatikotita/>

**Κείμενο 2**

**Α.**

**Να νικήσουμε την πείνα**

**Του Jacques Diouf,**

**στην Le Monde Diplomatique, 2017**

  Παρά την **αφθονία** των τροφίμων σε ολόκληρο τον κόσμο, περισσότεροι από οκτακόσια εκατομμύρια άνθρωποι κοιμούνται κάθε βράδυ νηστικοί. Χιλιάδες παιδιά πεθαίνουν κάθε ημέρα από τις άμεσες και τις έμμεσες συνέπειες της πείνας και του χρόνιου υποσιτισμού. Τη στιγμή που τα πλούτη που συσσωρεύονται σε ολόκληρο τον κόσμο επιτρέπουν όλες τις **ελπίδες**,εξακολουθεί να τίθεται το ερώτημα: θα κατορθώσουμε ποτέ να εξαλείψουμε την πείνα ; Βέβαια, υπήρξαν και επιτυχίες στον αγώνα ενάντια σε αυτή τη μάστιγα: κατά τη διάρκεια του 20ού αιώνα, η παραγωγή τροφίμων αυξήθηκε με ρυθμό μεγαλύτερο του ρυθμού αύξησης του παγκόσμιου πληθυσμού, ο οποίος υπερδιπλασιάστηκε. Ωστόσο, οι ανισότητες στην **πρόσβαση** στα τρόφιμα και στα μέσα παραγωγής εξακολουθεί να στερεί εκατομμύρια ανθρώπινα όντα από το πιο στοιχειώδες δικαίωμα : να τρώνε όταν πεινούν. Και μένουν ακόμα πολλά να γίνουν για να εξασφαλιστεί υγιεινή και θρεπτική διατροφή για όλους.

  Παρά τις διεθνείς αποφάσεις και την **απήχηση** του ζητήματος στα μέσα ενημέρωσης, το πρόβλημα της πείνας -αυτή η μελανή κηλίδα στη συνείδηση της ανθρωπότητας- εξακολουθεί να υφίσταται και μάλιστα σε ορισμένες περιοχές να επιδεινώνεται. Οι αριθμοί είναι **εύγλωττοι**: ο αριθμός των ατόμων που υποσιτίζονται φτάνει τα 777 εκατομμύρια στις αναπτυσσόμενες χώρες, τα 27 εκατομμύρια στις χώρες που βρίσκονται σε μεταβατικό στάδιο και τα 11 εκατομμύρια στις ανεπτυγμένες χώρες. Εκατόν πενήντα περίπου εκατομμύρια παιδιά ηλικίας μικρότερης των πέντε ετών υποφέρουν από έλλειψη πρωτεϊνών, που εξασφαλίζουν την απαιτούμενη ενέργεια στον οργανισμό. Επίσης, ο υποσιτισμός αποτελεί την αιτία για την καθυστέρηση της ανάπτυξης εκατόν εξήντα εκατομμυρίων παιδιών. Επιπλέον, το 17% των νεογέννητων στις αναπτυσσόμενες χώρες πέφτουν θύματα καθυστέρησης της ανάπτυξης, η οποία οφείλεται στον υποσιτισμό των εγκύων γυναικών.

  Το οικονομικό κόστος της πείνας είναι τεράστιο τόσο για τα άτομα όσο και για τις κοινωνίες: ο υποσιτισμός οδηγεί στην ασθένεια και στο θάνατο. Υποχρεώνει τις οικογένειες να ξοδεύουν τους **πενιχρούς** οικονομικούς **πόρους** τους για υγειονομική περίθαλψη. Μειώνει τη μαθησιακή ικανότητα των παιδιών. Πνίγει την παραγωγικότητα και εμποδίζει τα άτομα να εκμεταλλεύονται τα φυσικά τους **χαρίσματα**. Αποτελεί **τροχοπέδη** για την οικονομική μεγέθυνση και στερεί από τις χώρες τα μέσα για να επιτύχουν ένα ανεκτό επίπεδο ανάπτυξης.

  Η μάχη ενάντια στην πείνα σε ολόκληρο τον κόσμο δεν αποτελεί μονάχα ένα **επιτακτικό** καθήκον ηθικής φύσης, αλλά αποδεικνύεται επωφελής για την οικονομία και συμβάλλει στη σταθερότητα και στην ασφάλεια όλων των κοινωνιών. Πράγματι, η πείνα αποτελεί συχνά την πηγή των ταραχών και των εμφύλιων συγκρούσεων και όχι το αποτέλεσμά τους. Επιπλέον, επηρεάζει άμεσα τόσο την εσωτερική μετανάστευση όσο και τη μετανάστευση προς τις χώρες του εξωτερικού. Ένας άνθρωπος που πεινάει είναι ικανός για το χειρότερο.

  Δεν υπάρχει πανάκεια στον αγώνα ενάντια στην πείνα και τον υποσιτισμό και οι λύσεις δεν είναι απλές. Ωστόσο, μπορούν να επιτευχθούν αποτελέσματα εάν τα κράτη και η διεθνής κοινότητα εκπληρώσουν τις δεσμεύσεις τους προχωρώντας σε συγκεκριμένες ενέργειες. Ο αγώνας θα είναι δύσκολος, ωστόσο, με την υποστήριξη της κοινής γνώμης και των πρόθυμων και καλόπιστων ατόμων σε ολόκληρο τον κόσμο, το πιο στοιχειώδες ανθρώπινο δικαίωμα, το να μπορεί ένας άνθρωπος να τρώει όταν πεινάει, μπορεί και πρέπει να γίνει πραγματικότητα.

**Β.**

**Ο Υποσιτισμός των αναπτυγμένων**

Ανεπιστρεπτί έχουν περάσει οι εποχές που η**πείνα κι υποσιτισμός**αποτελούσαν «θλιβερό προνόμιο» των φτωχότερων χωρών του «αναπτυσσόμενου κόσμου». Άλλωστε εδώ κι αρκετά χρόνια εκθέσεις των Ηνωμένων Εθνών έχουν κρούσει τον κώδωνα του κινδύνου ότι εκατομμύρια οικογένειες σε χώρες όπως οι ΗΠΑ, ο Καναδάς ή η Μεγάλη Βρετανία δίνουν σκληρή καθημερινή μάχη για να εξασφαλίσουν τα στοιχειώδη έστω γεύματα για τα μέλη τους, ενώ ακόμη χειρότερα είναι τα πράγματα σε ό,τι αφορά την παιδική πείνα.

Όπως επισημαίνει μάλιστα το επιστημονικό ηλεκτρονικό περιοδικό «Mosaic» σε εκτενές σχετικό άρθρο του ολοένα αυξανόμενη είναι η**εξάρτηση πολλών ανθρώπων σε αυτές τις χώρες  από τις λεγόμενες τράπεζες τροφίμων**, προκειμένου να εξασφαλίσουν τα απαραίτητα. Μάλιστά, όπως επισημαίνουν οι εργαζόμενοι σε τράπεζες τροφίμων στην Βρετανία, η ζήτηση τροφίμων έχει αυξηθεί ραγδαία τον τελευταίο χρόνο.

Ένας από τους βασικούς λόγους έχει να κάνει με τις μεγάλες περικοπές στις παροχές αλλά και άλλες αλλαγές, κάτι που σε συνδυασμό με την αύξηση τους κόστους βασικών προϊόντων έχει οδηγήσει πολλά νοικοκυριά σε μεγάλη αδυναμία να ανταποκριθούν σε βασικές ανάγκες. Πολύ πρόσφατα άλλωστε στέλεχος του υπουργείου Εργασίας παραδέχτηκε πως οι αλλαγές στο συνταξιοδοτικό σύστημα αλλά και στις κοινωνικές παροχές συνέβαλε στην «έκρηξη» των τραπεζών τροφίμων.

**Οι «τοξικές συνέπειες» του υποσιτισμού στις παιδικές ηλικίες**

Στην ουσία όμως, όπως επισημαίνεται στο άρθρο, εκείνο που πρέπει πλέον να σταθεί κανείς είναι οι**συνέπειες του φαινομένου στην υγεί**α (σωματική, πνευματική, ψυχική) όσων το υφίστανται. Κι αυτές -ιδιαίτερα στις παιδικές ηλικίες- είναι πολύ μεγαλύτερες απ’ ότι φανταζόμαστε.

Ειδικότερα, μελέτες που διεξήγαγε ειδική ομάδα από το Πανεπιστήμιο του Calgary κατέδειξε πως το να μένει κάποιος -ιδιαίτερα σε πολύ νεαρή ηλικία- νηστικός σε συχνή βάση συνδέεται με την**ανάπτυξη πνευματικών και σωματικών προβλημάτων υγείας**. Επίσης, κάτι τέτοιο όταν έχει να κάνει με παιδιά αυξάνει την πιθανότητα να μην τελειώσουν ποτέ το σχολείο.  Μια άλλη επιστημονική έρευνα (που διήρκεσε έξι χρόνια) απέδειξε πως νέοι άνθρωποι που πέρασαν μεγάλες περιόδους υποσιτισμού διατρέχουν υψηλότερο κίνδυνο να παρουσιάσουν συμπτώματα κατάθλιψης. Σε μια ακόμη δε επιστημονική ανάλυση τονιζόταν ότι παιδιά που έρχονταν αντιμέτωπα με την πείνα ήταν πολύ πιο πιθανό να αντιμετωπίσουν κάποιο σοβαρό πρόβλημα υγείας μέσα στα επόμενα δέκα χρόνια.

«Η πείνα συνήθως έχει τοξικά αποτελέσματα», έγραφαν χαρακτηριστικά οι συντάκτες της έρευνας και πρόσθεταν ότι όσα παιδιά αντιμετώπισαν πολλά επεισόδια πείνας, κατέληξαν **με χρόνια προβλήματα υγείας ή ακόμη και άσθμα** σε πολύ μεγαλύτερο βαθμό απ’ ότι παιδιά που δεν είχαν ποτέ τέτοια ζητήματα.

Όλα τα παραπάνω ευρήματα, όπως και άλλα, καταδεικνύουν πως τυχόν συστηματική έλλειψη φαγητού ενδέχεται να παίξει καθοριστικό ρόλο στην μετέπειτα ζωή κι εξέλιξη ενός παιδιού.  Όπως επισημαίνει χαρακτηριστικά η ερευνήτρια του πανεπιστημίου του Τορόντο, Βαλερί Τάρασουκ: **«Η εμπειρία της πείνας αφήνει ανεξίτηλο σημάδι** στον ψυχισμό ενός παιδιού. Είναι μια πραγματικά πολύ κακή ιδέα να αφήνουμε τόσα πολλά παιδιά έκθετα σε μια τόσο ζοφερή κατάσταση».

Άλλες μελέτες συνδέουν τον υποσιτισμό με **φαινόμενα σημαντικής έλλειψης βιταμινών**, ενώ ειδική ομάδα του King’ s College στο Λονδίνο έχει επικεντρωθεί στη συσχέτιση του φαινομένου με την ανάπτυξη εκζεμάτων, την εμφάνιση δυσκοιλιότητας, το άσθμα ή ακόμη και με τα επιληπτικά επεισόδια. Όπως σημειώνουν στα συμπεράσματα του στην πλειοψηφία των περιπτώσεων που εξέτασαν η συσχέτιση ήταν κάτι παραπάνω από οφθαλμοφανής.

Την ίδια στιγμή, τα μαζικά φαινόμενα υποσιτισμού έχει συμβάλει αποφασιστικά στην**επανεμφάνιση παθήσεων**, οι οποίες είχαν ουσιαστικά εξαφανιστεί (τουλάχιστον στον ανεπτυγμένο κόσμο) εδώ και δεκαετίες. Μια από αυτές είναι η ραχίτιδα, μια μεταβολική πάθηση, η οποία προκαλείται από σοβαρή έλλειψη βιταμίνης D, ασβεστίου ή φωσφόρου, και εμφανίζεται κυρίως σε παιδιά ηλικίας 3 μηνών έως 3 ετών. Όπως επισημαίνουν ειδικοί όλο συχνότερα καλούνται να αντιμετωπίσουν τέτοιου είδους φαινόμενα, σημειώνοντας πως όλα τους συνδέονται με πολύ μεγάλες ελλείψεις στη διατροφή.

Το φαινόμενο του υποσιτισμού συνδέεται πάντως και με άλλα φαινόμενα, τα οποία έχουν έμμεσες επιπτώσεις στην υγεία, όπως η **παχυσαρκία**. Πολλοί ίσως να θεωρούν πως αυτή δεν μπορεί επ’ ουδενί να συνδέεται με τις δυσκολίες στην προμήθεια τροφής. Η εν λόγω αντίληψη, όπως τονίζουν διατροφολόγοι,είναι πέρα για πέρα λάθος. Κι αυτό γιατί πολλοί από τους μη έχοντες καταφεύγουν στο φθηνό φαγητό, το οποίο στις περισσότερες περιπτώσεις περιέχει και πολλά κορεσμένα λιπαρά  (τσιπς, λουκάνικα κλπ) ή υψηλά ποσοστά ζάχαρης (σνακ, αναψυκτικά κλπ).

Τα τελευταία προϊόντα συνδέονται και με την αύξηση των **προβλημάτων της στοματικής κοιλότητας**. Τα στοιχεία από τις βρετανικές υπηρεσίες είναι αδιάψευστα: μεταξύ τους 2013 και του 2018 πολλαπλασιάστηκαν κατά 18% οι εξαγωγές δοντιών στα άτομα ηλικίας κάτων των 18 ετών. Ειδικότερα, μόνο την περίοδο 2017-2018 υπήρξαν πάνω από 45 χιλιάδες τέτοιου είδους εξαγωγές, ενώ την ίδια στιγμή στοιχεία καταδεικνύουν ότι τα φαινόμενα τερηδόνας είναι πολύ πιο διαδεδομένα στις υποβαθμισμένες κοινωνικά περιοχές. Αντίθετα, οι ανήκοντες στα χαμηλότερα κοινωνικά στρώματα, τουλάχιστον, στη Βρετανία, αδυνατούν να έχουν πρόσβαση σε **τροφές με χαμηλότερα λιπαρά**, οι οποίες είναι ταυτόχρονα πλούσιες σε βιταμίνες και ιχνοστοιχεία, οι οποίες είναι υπεραπαραίτητες ιδιαίτερα στις μικρές ηλικίες.

Προφανώς, όπως προκύπτει από όλα τα παραπάνω, δεν είναι τα μόνα που απουσιάζουν από το διαιτολόγιο των μη εχόντων ακόμη και στις πιο πλούσιες κατά τ’ άλλα χώρες του κόσμου. Μένει όμως να αποδειχθεί μετά από κάποιες δεκαετίες σε ποιο βαθμό η πείνα και υποσιτισμός θα έχουν ναρκοθετήσει το μέλλον και του ανεπτυγμένου κόσμου.

**Από το TVXs, Μάιος 2018**

**Γ**

# Γ

**Η φτώχεια είναι η μεγαλύτερη μορφή βίας (Μαχάτμα Γκάντι)**

Ως απόλυτη φτώχεια ορίζεται η «ποιότητα ζωής» που μπορεί να προσφέρει στον εαυτό του κάθε πολίτης του πλανήτη, που έχει ημερήσιο εισόδημα μικρότερο από 2 περίπου δολάρια.

Οταν οι ορισμοί μεταφραστούν σε αριθμούς και οι αριθμοί σε εικόνες, το πρόσωπο της φτώχειας είναι ένα πρόσωπο φρίκης, φόβου και τρόμου.

* Φτώχεια σημαίνει να πεθαίνουν κάθε χρόνο 50 εκατομμύρια άνθρωποι από την πείνα -ανάμεσά τους 15 εκατομμύρια παιδιά.
* Φτώχεια σημαίνει 120 εκατομμύρια παιδιά να μην πηγαίνουν σχολείο.
* Φτώχεια σημαίνει να περπατάς μερικά χιλιόμετρα κάθε μέρα, για να βρεις πόσιμο νερό.
* Φτώχεια σημαίνει να ζεις σε χαρτόκουτα ή, ακόμα χειρότερα, στο δρόμο.

Ενα περίπου δισεκατομμύριο άνθρωποι υπολογίζεται ότι ζουν σήμερα σε συνθήκες απόλυτης φτώχειας. Δικαιολογημένα κάποιος θα ρωτούσε: Πώς μπορεί να συμβαίνει αυτό στον 21ο αιώνα με την πρωτοφανή ανάπτυξη των γνώσεων, του πλούτου και των δυνατοτήτων της ανθρωπότητας;

Ο διευθυντής του Παγκόσμιου Προγράμματος Τροφίμων του ΟΗΕ είχε δηλώσει πιο παλιά ότι «ο πλανήτης μας μπορεί να θρέψει τους πάντες… όμως η διανομή του πλούτου είναι άνιση». Η δήλωση αυτή μπορεί να γίνει πιο εύκολα κατανοητή, αν δούμε παράλληλα την ετήσια «λίστα των δισεκατομμυριούχων» του πλανήτη που έδωσε πριν μερικούς μήνες στη δημοσιότητα το περιοδικό «Forbes». Σύμφωνα με τα στοιχεία που αναφέρει το περιοδικό, από το 2008 μέχρι το 2014 (περίοδος που σηματοδοτείται από το ξέσπασμα της παγκόσμιας οικονομικής κρίσης):

– Διπλασιάστηκε μεν ο αριθμός των δισεκατομμυρίων φτωχών στον πλανήτη, ταυτόχρονα όμως υπερδιπλασιάστηκε ο αριθμός των δισεκατομμυριούχων (από 793 ανήλθαν στους 1.826).

– Η φτώχεια στον πλανήτη πήρε μεν τρομερές διαστάσεις, η περιουσία όμως των δισεκατομμυριούχων του πλανήτη σχεδόν… τριπλασιάστηκε (από 2,4 τρισ. δολάρια έφτασε στα 7,05 τρισ.).

– Στις ΗΠΑ, όπου ο αριθμός των ανθρώπων που ζουν με συσσίτια ανήλθε στα 50 εκατομμύρια, οι δισεκατομμυριούχοι από 359 που ήταν το 2008 ανήλθαν στους 536.

– Στην Ευρώπη των μνημονίων και της λιτότητας, όπου οι επισήμως άνεργοι ξεπερνούν τα 26 εκατομμύρια, οι δισεκατομμυριούχοι από 196 το 2008 τώρα μετρήθηκαν στους 482.

Αστε που μια χούφτα πολυεθνικών ελέγχει το εμπόριο τροφίμων. Για να μη σταθούμε στο γεγονός ότι οι παγκόσμιες στρατιωτικές δαπάνες ενός χρόνου θα ήσαν αρκετές για την οριστική εξάλειψη της φτώχειας και της πείνας.

Η φτώχεια δεν είναι λοιπόν αναπόφευκτη.

Δεν αντιμετωπίζεται βέβαια με «φιλανθρωπίες», ούτε με υποσχέσεις για μια «καλύτερη, μετά θάνατον, ζωή», ούτε με λεκτικές και στατιστικές αλχημείες και σίγουρα όχι με αστήρικτους πανηγυρισμούς για «ανεπανάληπτα» success stories. Ιδιαίτερα όταν γίνεται πλέον κατανοητό από όλους ότι οι συνταγές λιτότητας που επιβάλλονται σε ολόκληρο τον κόσμο όχι μόνο δεν λύνουν το πρόβλημα αλλά μάλλον το μεγεθύνουν, οξύνουν την κοινωνική αδικία και σπρώχνουν εκατομμύρια ανθρώπους στη φτώχεια και την εξαθλίωση. Εκείνο που χρειάζεται είναι σύγκρουση με τις δομές άνισης κατανομής του πλούτου και ανάπτυξη που να δημιουργεί πλούτο για ολόκληρη την ανθρωπότητα.

[**https://dialogos.com.cy/i-ftochia-ine-i-megaliteri-morfi-vias/**](https://dialogos.com.cy/i-ftochia-ine-i-megaliteri-morfi-vias/)

**Κείμενο 3**

**Α.**

**Απόσπασμα από το ποίημα του Νάνου Βαλαωρίτη «Άστεγος ο Μέγας» (εκδ. Ύψιλον)**

«… Δε θέλω λεφτά, συμπόνια, λύπη

δεν θέλω περιφρόνηση- μάλλον

επιθυμώ να προκαλώ την αηδία

να με σιχαίνονται και να μ’ αποφεύγουν

να κάνω οτιδήποτε να με ξεφορτωθούν

τους εκνευρίζει το θέαμα της απλυσιάς

τα βρόμικα ρούχα που φοράω

η μυρουδιά που αποπέμπω

είμαι ένας αποδιοπομπαίος τράγος

το περίσσευμα του καπιταλιστικού θαύματος

το σκουπίδι της πλουτοκρατίας…

Δεν έχω μίσος για κανένα- δεν

είμαι επαναστάτης- είμαι μια περίπτωση

ένα σύμπτωμα- μια κακή σύμπτωση-

όταν μ’ έδιωξε η σπιτονοικοκυρά μου

δεν είχα πού να πάω- ήμουν απένταρος

έμεινα στο δρόμο με μια βαλίτσα

κανένας δεν είχε χώρο να με βολέψει

ούτε για μια νύχτα- τα άσυλα

ήταν γεμάτα- δεν με δεχόντουσαν

η πρώτη νύχτα ήταν δύσκολη

όμως το ξημέρωμα ήταν ωραίο

έκανα γυμναστική στο πεζοδρόμιο

στο συσσίτιο των απόρων μου δώσαν

ένα πιάτο φαΐ- δεν έμοιαζα ακόμα

άστεγος- και με κοίταζαν με υποψία…

Κανένας δε μου δίνει δουλειά-

έχω τα χάλια μου- βρέχει-

χιονίζει-φυσάει- δεν έχω

μέρος να ζεσταθώ- προχτές

βρήκα έναν σκύλο αδέσποτο

του ‘πα «θες να γίνω το αφεντικό σου;»

 κούνησε την ουρά του, έσκυψε

το κεφάλι του και μου ‘γλειψε τα παπούτσια

εντάξει φίλε- θα κάνουμε παρέα

βρήκα ένα λουρί και τον έδεσα

μαζί ζεσταθήκαμε κείνη τη νύχτα

την επόμενη μέρα τον έλυσα

να τρέξει- μου ‘φερε έναν άλλο σκύλο

με τους δύο αυτούς δεν έχω ανάγκη

από κουβέρτα- όταν βρέχει

χιονίζει, φυσάει και βροντάει.

Ζαρώνουμε και οι τρεις σε μια γωνιά…»

**Μπέρτολτ Μπρεχτ, «Καταφύγια για τη νύχτα»**

«Ακούω πως στη Νέα Υόρκη

Στη γωνιά της 26ης Οδού και του Μπρόντγουαίη

Στέκει ένας άντρας κάθε βράδυ τους μήνες του χειμώνα

Και στους άστεγους που μαζεύονται βρίσκει ένα καταφύγιο για τη νύχτα

Κάνοντας εκκλήσεις στους διαβάτες.

Ο κόσμος έτσι δε θ’ αλλάξει.

Δε θα καλυτερέψουνε ανάμεσα στους ανθρώπους οι σχέσεις

Δε συντομεύει έτσι η εποχή της εκμετάλλευσης

Μα ωστόσο λίγοι άνθρωποι βρίσκουνε καταφύγιο για τη νύχτα

Για μια νύχτα τους φυλάγεις απ’ τον άνεμο

Το χιόνι που προορίζονταν γι’ αυτούς πέφτει στο δρόμο.

Σαν διαβάσεις τούτο ‘δω, μην κλείσεις το βιβλίο, άνθρωπε.

Λίγοι άνθρωποι βρίσκουνε καταφύγιο για τη νύχτα

Για μια νύχτα τους φυλάγεις απ’ τον άνεμο

 Το χιόνι που προορίζονταν γι αυτούς πέφτει στο δρόμο

Μα ο κόσμος έτσι δε θ’ αλλάξει

Δε θα καλυτερέψουνε ανάμεσα στους ανθρώπους οι σχέσεις

Δε συντομεύει έτσι η εποχή της εκμετάλλευσης.»

**Γ**

###  Κώστα Βάρναλη, Οι Μοιραίοι

|  |
| --- |
| Μες στην υπόγεια την ταβέρνα,μες σε καπνούς και σε βρισές(απάνω στρίγκλιζε η λατέρνα)όλ’ η παρέα πίναμ’ εψές·εψές, σαν όλα τα βραδάκια,να πάνε κάτου τα φαρμάκια.Σφιγγόταν ένας πλάι στον άλλοκαι κάπου εφτυούσε καταγής.Ω! πόσο βάσανο μεγάλοτο βάσανο είναι της ζωής!Όσο κι ο νους να τυραννιέται,άσπρην ημέρα δε θυμιέται.Ήλιε και θάλασσα γαλάζακαι βάθος τ’ άσωτ’ ουρανού!Ω! της αυγής κροκάτη γάζα,γαρούφαλα του δειλινού,λάμπετε, σβήνετε μακριά μας,χωρίς να μπείτε στην καρδιά μας!Του ενού ο πατέρας χρόνια δέκαπαράλυτος, ίδιο στοιχειό·τ’ άλλου κοντόημερ’ η γυναίκαστο σπίτι λιώνει από χτικιό·στο Παλαμήδι ο γιος του Μάζηκι η κόρη του Γιαβή στο Γκάζι.Φταίει το ζαβό το ριζικό μας!—Φταίει ο Θεός που μας μισεί!—Φταίει το κεφάλι το κακό μας!—Φταίει πρώτ’ απ’ όλα το κρασί!Ποιός φταίει; ποιός φταίει; Κανένα στόμαδεν το ’βρε και δεν το ’πε ακόμα.Έτσι στη σκότεινη ταβέρναπίνουμε πάντα μας σκυφτοί.Σαν τα σκουλήκια, κάθε φτέρναόπου μας έβρει μας πατεί.Δειλοί, μοιραίοι κι άβουλοι αντάμα,προσμένουμε, ίσως, κάποιο θάμα! |



**Ο περίφημος πίνακας του Βαν Γκόγκ «Οι πατατοφάγοι»**